CELEX ID: 32011D0377
Publication Date: 2011-06-27

Document Text:
KOMISJONI RAKENDUSOTSUS,
27. juuni 2011,
millega muudetakse otsuseid 2008/603/EÜ, 2008/691/EÜ ja 2008/751/EÜ seoses nõukogu määruse (EÜ) nr 1528/2007 II lisas sätestatud päritolureeglitest ajutiste erandite kehtivuse pikendamisega, et võtta arvesse Mauritiuse, Seišellide ja Madagaskari eriolukorda seoses tuunikala ja tuunikalafileega
(teatavaks tehtud numbri K(2011) 4322 all)
(2011/377/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 20. detsembri 2007. aasta määrust (EÜ) nr 1528/2007, millega teatavatest Aafrika, Kariibi mere ja Vaikse ookeani (AKV) piirkonna riikide rühma riikidest pärit toodete suhtes kohaldatakse korda, mis on sätestatud lepingutes, millega või mille tulemusel luuakse majanduspartnerlus, (1) eriti selle II lisa artikli 36 lõiget 4,
ning arvestades järgmist:
(1)
17. juulil 2008. aastal võeti vastu komisjoni otsus 2008/603/EÜ, (2) millega tehti ajutine erand määruse (EÜ) nr 1528/2007 II lisas sätestatud päritolureeglitest, et võtta arvesse Mauritiuse eriolukorda seoses tuunikalakonservide ja tuunikalafileega. Komisjoni otsustega 2009/471/EÜ (3) ja 2010/560/EL (4) pikendati kõnealuse ajutise erandi kehtivust. 27. detsembril 2010 taotles Mauritius kooskõlas määruse (EÜ) nr 1528/2007 II lisa artikliga 36 uue erandi kehtestamist nimetatud lisas sätestatud päritolureeglitest. Mauritiuse esitatud teabe kohaselt oli värske tuunikala saak isegi tavaliste hooajaliste kõikumistega võrreldes ebatavaliselt väike. Arvestades, et ebanormaalne olukord püsib muutumatuna alates 2008. aastast ning et India ookeanil tegutsevad piraadid, tuleks ette näha uus erand alates 1. jaanuarist 2011.
(2)
Komisjon võttis 14. augustil 2008 vastu otsuse 2008/691/EÜ, (5) millega tehti ajutine erand määruse (EÜ) nr 1528/2007 II lisas sätestatud päritolureeglitest, et võtta arvesse Seišellide eriolukorda seoses tuunikalakonservidega. Otsustega 2009/471/EÜ ja 2010/560/EL pikendati kõnealuse ajutise erandi kehtivust. 8. novembril 2010 taotlesid Seišellid kooskõlas määruse (EÜ) nr 1528/2007 II lisa artikliga 36 uue erandi kehtestamist nimetatud lisas sätestatud päritolureeglitest 4 000 tonni tuunikalakonservide suhtes. Esimest korda taotlesid Seišellid erandit päritolureeglitest seoses tuunikalafileega. See taotlus esitati 1 000 tonni suurusele kogusele. Seišellide esitatud teabe kohaselt oli värske tuunikala saak isegi tavaliste hooajaliste kõikumistega võrreldes väga väike. Lisaks vähendas piraatluseoht kalapüügipäevi kalarikastes, kuid kõrge riskiastmega piirkondades. Arvestades, et ebanormaalne olukord püsib muutumatuna alates 2008. aastast, tuleks ette näha uus erand alates 1. jaanuarist 2011.
(3)
18. septembril 2008. aastal võeti vastu komisjoni otsus 2008/751/EÜ, (6) millega tehti ajutine erand määruse (EÜ) nr 1528/2007 II lisas sätestatud päritolureeglitest, et võtta arvesse Madagaskari eriolukorda seoses tuunikalakonservide ja tuunikalafileega. Otsustega 2009/471/EÜ ja 2010/560/EL pikendati kõnealuse ajutise erandi kehtivust. 11. jaanuaril 2011 taotles Madagaskar kooskõlas määruse (EÜ) nr 1528/2007 II lisa artikliga 36 uue erandi kehtestamist nimetatud lisas sätestatud päritolureeglitest. 28. jaanuaril 2011 esitas Madagaskar täiendava teabe. Kõnealuse teabe kohaselt on päritolustaatusega värske tuunikala hankimine keeruline piraatluseohu tõttu India ookeanis. Arvestades, et ebanormaalne olukord püsib muutumatuna alates 2008. aastast, tuleks ette näha uus erand alates 1. jaanuarist 2011.
(4)
Otsuseid 2008/603/EÜ, 2008/691/EÜ ja 2008/751/EÜ kohaldati kuni 31. detsembrini 2010, kuna ühelt poolt Ida- ja Lõuna-Aafrika riikide ning teiselt poolt Euroopa Ühenduse ja selle liikmesriikide vaheline majandusliku partnerluse vaheleping (Ida- ja Lõuna-Aafrika ja ELi partnerluse vaheleping) ei jõustunud või ei olnud seda ajutiselt kohaldatud enne nimetatud kuupäeva.
(5)
Vastavalt määruse (EÜ) nr 1528/2007 artikli 4 lõikele 2 hakkavad nimetatud määruse II lisas sätestatud päritolureeglite ning nende erandite asemel kehtima Ida- ja Lõuna-Aafrika ja ELi partnerluse vahelepingu eeskirjad, kusjuures vaheleping jõustub või seda hakatakse ajutiselt kohaldama tõenäoliselt 2011. aastal. Kui 2011. aastal tehakse veel erand, siis üleüldine olukord, sh Ida- ja Lõuna-Aafrika ja ELi partnerluse vaheleping, vaadatakse uuesti üle 2012. aastal.
(6)
On vaja tagada AKV riikidest ELi importimise jätkumine ning sujuv üleminek Ida- ja Lõuna-Aafrika ja ELi majandusliku partnerluse vahelepingule. Seetõttu tuleks otsuste 2008/603/EÜ, 2008/691/EÜ ja 2008/751/EÜ kehtivust pikendada alates 1. jaanuarist 2011 kuni 31. detsembrini 2011.
(7)
Mauritiuse, Seišellide ja Madagaskari suhtes kehtestatakse automaatne erand HSi rubriiki 1604 kuuluva tuunikala päritolureeglitest vastavalt nende poolt alla kirjutatud Ida- ja Lõuna-Aafrika ja ELi partnerluse vahelepingule lisatud päritoluprotokolli asjaomastele sätetele, kui nimetatud leping jõustub või kui seda hakatakse ajutiselt kohaldama. Käesoleva otsusega erandite tegemine määruse (EÜ) nr 1528/2007 II lisa artikli 36 alusel on ebakohane, kui need ületavad Ida- ja Lõuna-Aafrika piirkonnale Ida- ja Lõuna-Aafrika ja ELi partnerluse vahelepinguga ettenähtud aastast kvooti. Seepärast on lepinguosalised Ida- ja Lõuna-Aafrika riigid kirjutanud alla tuunikala suhtes 2011. aastal kehtestatud erandeid käsitlevale ühepoolsele poliitilisele deklaratsioonile, millega nimetatud riigid loobuvad 2011. aastaks kehtestatud automaatse erandiga ettenähtud aastasest üldkogusest juhul, kui lepingut hakatakse kohaldama ajutiselt või kui see jõustub nimetatud aasta jooksul. Järelikult tuleb 2011. aasta kvootide kogused sätestada Mauritiusele 3 000 tonni tuunikalakonserve ja 600 tonni tuunikalafileed, Seišellidele 3 000 tonni tuunikalakonserve ja 600 tonni tuunikalafileed ning Madagaskarile 2 000 tonni tuunikalakonserve ja 500 tonni tuunikalafileed.
(8)
Seetõttu tuleks otsuseid 2008/603/EÜ, 2008/691/EÜ ja 2008/751/EÜ vastavalt muuta.
(9)
Käesolevas otsuses sätestatud meetmed on kooskõlas tolliseadustiku komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2008/603/EÜ muudetakse järgmiselt.
1)
Artikkel 2 asendatakse järgmisega:
„Artikkel 2
Artiklis 1 sätestatud erandit kohaldatakse lisas sätestatud toodete ja koguste suhtes, mis deklareeritakse Mauritiuselt ühendusse vabasse ringlusesse ajavahemikul 1. jaanuarist 2008 kuni 31. detsembrini 2008, 1. jaanuarist 2009 kuni 31. detsembrini 2009, 1. jaanuarist 2010 kuni 31. detsembrini 2010 ja 1. jaanuarist 2011 kuni 31. detsembrini 2011.”
2)
Artikli 6 teine lõik asendatakse järgmisega:
„Seda kohaldatakse 31. detsembrini 2011.”
3)
Lisa asendatakse käesoleva otsuse I lisa tekstiga.
Artikkel 2
Otsust 2008/691/EÜ muudetakse järgmiselt.
1)
Artikkel 2 asendatakse järgmisega:
„Artikkel 2
Artiklis 1 sätestatud erandit kohaldatakse lisas sätestatud toodete ja koguste suhtes, mis deklareeritakse Seišellidelt ühendusse vabasse ringlusesse ajavahemikul 1. jaanuarist 2008 kuni 31. detsembrini 2008, 1. jaanuarist 2009 kuni 31. detsembrini 2009, 1. jaanuarist 2010 kuni 31. detsembrini 2010 ja 1. jaanuarist 2011 kuni 31. detsembrini 2011.”
2)
Artikli 6 teine lõik asendatakse järgmisega:
„Seda kohaldatakse 31. detsembrini 2011.”
3)
Lisa asendatakse käesoleva otsuse II lisa tekstiga.
Artikkel 3
Otsust 2008/751/EÜ muudetakse järgmiselt.
1)
Artikkel 2 asendatakse järgmisega:
„Artikkel 2
Artiklis 1 sätestatud erandit kohaldatakse lisas sätestatud toodete ja koguste suhtes, mis deklareeritakse Madagaskarilt ühendusse vabasse ringlusesse ajavahemikul 1. jaanuarist 2008 kuni 31. detsembrini 2008, 1. jaanuarist 2009 kuni 31. detsembrini 2009, 1. jaanuarist 2010 kuni 31. detsembrini 2010 ja 1. jaanuarist 2011 kuni 31. detsembrini 2011.”
2)
Artikli 6 teine lõik asendatakse järgmisega:
„Seda kohaldatakse 31. detsembrini 2011.”
3)
Lisa asendatakse käesoleva otsuse III lisa tekstiga.
Artikkel 4
Käesolevat otsust kohaldatakse alates 1. jaanuarist 2011.
Artikkel 5
Käesolev otsus on adresseeritud liikmesriikidele.
Brüssel, 27. juuni 2011

EuroVoc Classification:
Level 1: 100157
100147
100156
100161
100144
Level 2: 100280
100192
100257
100175
100252
100193
100194
Level 3: 2519
5424
1258
614
3544
525
11
All Concepts: 161
1729
1841
2437
2771
3191
4083
4148
5581